ประกาศคณะกรรมการมาตรฐานสินค้าเกษตร เรื่อง กำหนดหลักเกณฑ์และวิธีการรับฟังความคิดเห็นก่อนออกกฎกระทรวงกำหนดให้สินค้าเกษตรเป็นมาตรฐานบังคับ
ประกาศคณะกรรมการมาตรฐานสินค้าเกษตร
ประกาศคณะกรรมการมาตรฐานสินค้าเกษตร
เรื่อง
กำหนดหลักเกณฑ์และวิธีการรับฟังความคิดเห็นก่อนออกกฎกระทรวงกำหนดให้
สินค้าเกษตรเป็นมาตรฐานบังคับ[๑]
 

โดยที่คณะกรรมการมาตรฐานสินค้าเกษตร ในคราวประชุมครั้งที่ ๑/๒๕๕๑
เมื่อวันที่ ๑๓ พฤศจิกายน ๒๕๕๑ มีมติกำหนดหลักเกณฑ์และวิธีการรับฟังความคิดเห็นก่อนออกกฎกระทรวงกำหนดให้สินค้าเกษตรเป็นมาตรฐานบังคับ
อาศัยอำนาจตามความในมาตรา ๗ (๖) และมาตรา ๑๘ แห่งพระราชบัญญัติมาตรฐานสินค้าเกษตร
พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจบทบัญญัติแห่งกฎหมาย จึงออกประกาศไว้ ดังต่อไปนี้

ข้อ ๑ ให้สำนักงานมาตรฐานสินค้าเกษตรและอาหารแห่งชาติดำเนินการจัดทำประกาศโดยระบุว่าจะให้มีการกำหนดสินค้าเกษตรใดเป็นมาตรฐานบังคับ
และให้ดูรายละเอียดของมาตรฐานได้ ณ
ที่ใดพร้อมทั้งกำหนดเวลาให้ผู้ที่จะแสดงความคิดเห็นเสนอความเห็นต่อสำนักงานมาตรฐานสินค้าเกษตรและอาหารแห่งชาติ
โดยมีกำหนดระยะเวลาไม่น้อยกว่า ๑๕ วัน นับแต่วันประกาศ
และให้ดำเนินการเผยแพร่ประกาศดังกล่าวในเว็บไซต์ของสำนักงานมาตรฐานสินค้าเกษตรและอาหารแห่งชาติ
(www.acfs.go.th) และในหนังสือพิมพ์รายวันอย่างน้อย ๑ ฉบับ เป็นเวลาไม่น้อยกว่า ๓ วัน

ข้อ ๒ ให้สำนักงานมาตรฐานสินค้าเกษตรและอาหารแห่งชาติ
เผยแพร่ประกาศดังกล่าวไปยังกลุ่มผู้มีส่วนได้เสียหรือผู้มีประโยชน์เกี่ยวข้อง
ส่วนราชการที่เกี่ยวข้อง สภาอุตสาหกรรมแห่งประเทศไทย สภาหอการค้าแห่งประเทศไทย
สมาคม กลุ่มอาชีพที่เกี่ยวข้อง
หรือตามที่สำนักงานมาตรฐานสินค้าเกษตรและอาหารแห่งชาติเห็นสมควร

ข้อ ๓ กรณีมีผู้แสดงความคิดเห็นหรือข้อคัดค้าน
ให้สำนักงานมาตรฐานสินค้าเกษตรและอาหารแห่งชาติรายงานผลการแสดงความคิดเห็นหรือข้อคัดค้านนั้น
เสนอคณะกรรมการมาตรฐานสินค้าเกษตรเพื่อประกอบการพิจารณา
แล้วแจ้งผลการพิจารณาให้ผู้แสดงความคิดเห็นทราบต่อไป

ข้อ ๔ กรณีไม่มีผู้แสดงความคิดเห็นหรือข้อคัดค้าน
ให้สำนักงานมาตรฐานสินค้าเกษตรและอาหารแห่งชาติรายงานให้คณะกรรมการมาตรฐานสินค้าเกษตรทราบ
แล้วจัดทำร่างกฎกระทรวงเสนอรัฐมนตรีว่าการกระทรวงเกษตรและสหกรณ์เพื่อดำเนินการออกกฎกระทรวงต่อไป


ประกาศ
ณ วันที่ ๒๖ สิงหาคม พ.ศ. ๒๕๕๖
ยุคล ลิ้มแหลมทอง
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร



























ปริยานุช/ผู้จัดทำ
๔ พฤศจิกายน
๒๕๕๖

อุษมล/ผู้ตรวจ
๖ พฤศจิกายน
๒๕๕๖


[๑] ราชกิจจานุเบกษา
เล่ม ๑๓๐/ตอนพิเศษ ๑๔๘ ง/หน้า ๖๑/๓๑ ตุลาคม ๒๕๕๖